**Predkladacia správa**

Národná stratégia na ochranu detí pred násilím (ďalej len „Národná stratégia“) sa predkladá na rokovanie vlády Slovenskej republiky na základe Plánu práce vlády Slovenskej republiky na rok 2013.

Súčasťou prípravných prác na návrhu Národnej stratégie bola realizácia Reprezentatívneho výskumu prevalencie násilia páchaného na deťoch v Slovenskej republike (výskumnú úlohu realizovali v spolupráci Inštitút pre výskum práce a rodiny a Výskumný ústav detskej psychológie a patopsychológie) a rozbor súčasného systému inštitucionálnej ochrany detí pred násilím za čiastkové politiky na ochranu detí pred násilím (pracovné skupiny za jednotlivé oblasti – zdravotníctvo, vzdelávanie a šport, kultúra a voľný čas, spravodlivosť, osobitné ochranné opatrenia, práca a sociálne zabezpečenie).

Návrh Národnej stratégie definuje  strategické ciele v oblasti ochrany detí pred násilím na národnej úrovni tak, aby sa výsledný efekt prejavil na miestnej úrovni. Základným zámerom Národnej stratégie je dosiahnutie kvalitatívnej zmeny vo vnímaní a riešení násilia páchaného na deťoch dôsledným prepojením a zintegrovaním čiastkových politík do efektívneho a funkčného mechanizmu pre komplexné a systematické riešenia násilia páchaného na deťoch.

Navrhnuté strategické ciele vychádzajú zo skutočnosti, že Slovenská republika dlhodobo vyvíja enormné úsilie na ochranu detí pred násilím, napriek tomu však existujú oblasti, ktorým doposiaľ nebola venovaná primeraná pozornosť, a práve do týchto oblastí sú smerované navrhované strategické ciele. Aj napriek tomu, že návrh Národnej stratégie neurčuje jej časové obdobie ani interval jej aktualizácie, návrh je koncipovaný ako otvorený dokument, ktorý môže byť podľa potreby aktualizovaný. Zároveň sa navrhuje zaviesť mechanizmus pravidelného - ročného informovania o stave plnenia strategických cieľov formou predloženia informácie na rokovanie vlády Slovenskej republiky.

Materiál bol predmetom medzirezortného pripomienkového konania a bol prerokovaný Výborom pre deti a mládež, Radou vlády Slovenskej republiky pre ľudské práva, národnostné menšiny a rodovú rovnosť a bude prerokovaný aj Radou vlády Slovenskej republiky pre mimovládne organizácie.

Predkladaný materiál predpokladá dopad na štátny rozpočet. Predkladaný materiál má pozitívny sociálny vplyv, pozitívny dopad na zamestnanosť a nemá environmentálny vplyv ani vplyv na podnikateľské prostredie.